Kuldīgas Galvenā bibliotēka

Latvijas Nacionālā arhīva izstāde "Pētera Pētersona sapņi un laiks"
2026-03-09 - 2026-04-11 | Kuldīgas Galvenā bibliotēka
No 9. marta Kuldīgas Galvenās bibliotēkas 2. stāvā apskatāma Latvijas Nacionālā arhīva izstāde “Pētera Pētersona sapņi un laiks”.

Izstāde atklāj izcilā režisora, dramaturga, tulkotāja un sabiedriskā darbinieka Pētera Pētersona daudzšķautnaino personību, ļaujot ielūkoties viņa mūža veikumā ar daudzpusīgajai darbībai veltītas izstādes starpniecību, kurā apkopoti materiāli no LNA fondiem un Pētera Pētersona ģimenes arhīva.

Par leģendāriem latviešu teātra vēsturē kļuvuši viņa iestudējumi Dailes un Jaunatnes teātros. Viņa radītais dzejas teātris un leģendārā izrāde “Spēlē, Spēlmani!” ierakstīti Latvijas kultūras kanonā. Iestudējums „Spēlē, spēlmani!” Jaunatnes teātrī 1972. gadā tapa pēc tā galvenā režisora Ādolfa Šapiro uzaicinājuma. Izrādes scenārijs tapa kopā ar dzejnieku Imantu Ziedoni, scenārija pamatā bija Aleksandra Čaka darbi.

Pētersons vadījis Dailes teātri (1964-1971) un Rīgas Latviešu biedrību (1993-1998), bijis dramaturģijas konsultants Latvijas Rakstnieku savienībā, viens no Latvijas Inteliģences apvienības dibinātājiem. Viņš veidojis Trešās Atmodas laikā nozīmīgu sabiedrisko pasākumu režiju, piemēram, 1988. gada folkloras festivālam “Baltica”, koncertam Mežaparkā 1988. gada 7. oktobrī manifestācijas “Par tiesisku valsti Latvijā” laikā dienu pirms Latvijas Tautas frontes dibināšanas kongresa, pirmajiem atjaunotās Latvijas Vispārējiem Dziesmu svētkiem 1990. gadā.

Laipni aicināti apskatīt izstādi!
